नई दिल्ली: कहते हैं कि सियासत में जिसने समय को भांप लिया वह सिकंदर है। राजनीति की गलियों में बहने वाली बयार हर घर में दस्तक देती है। लेकिन वही राजनेता कामयाब है जिसने अपने दरवाजों और खिड़कियों को कम से कम इतना खोलकर रखा कि वो बयार उनके घर में दाखिल हो सके। 2001 से पहले गुजरात में हालात तेजी से बदल रहे थे। गांधी नगर की सियासी हार और भुज में जलजले का संकट तलवार के रूप में केशुभाई पटेल पर लटक रही थी। बीजेपी का केंद्रीय नेतृत्व मन बना चुका था कि गुजरात में अब एक नया चेहरा आगे की सियासी चाल को आगे बढ़ायेगा। नरेंंद्र मोदी के हाथों में कमान दी जा चुकी थी और उनके प्रचारक से सत्ता तक पहुंचने के सफर में तत्कालीन पीएम वाजपेयी की महत्वपूर्ण भूमिका थी।